КIуэкIуэ Юрийрэ Битаров Вячеславрэ Налшык щызэхуозэ
Иджыблагъэ Налшык щызэхуэзащ Къэбэрдей-Балъкъэрым и Iэтащхьэ КIуэкIуэ Юрийрэ Осетие Ищхъэрэ-Аланием и Iэтащхьэ Битаров Вячеславрэ. Ахэр тепсэлъыхьащ ди щIыналъэхэм я сату-экономикэ, щIэныгъэ-техникэ зэдэлэжьыгъэм хиубыдэ Iуэху куэдым.
Битаров Вячеслав Абыхэм ящыщщ энергетикэм, промышленностым, мэкъумэш хозяйствэм я IэнатIэхэм хиубыдэ проектхэр зэщIыгъуу гъэзэщIэнымкIэ щыIэ Iэмалхэр. ЛъэныкъуитIми я сэбэп хэлъщ туризмэм зегъэужьыным, щэнхабзэм пыщIа IуэхухэмкIэ зэхъуэжэным. ЗэIущIэм къыщыхагъэщащ Къэбэрдей-Балъкъэрымрэ Осетие Ищхъэрэ-Аланиемрэ ис лъэпкъхэр зэныбжьэгъуу, пщIэшхуэ зэхуащIу лIэщIыгъуэ куэд лъандэрэ къызэрызэдекIуэкIыр.
Осетие Ищхъэрэ-Алание Республикэм и унафэщIыр Къэбэрдей-Балъкъэрым щыщыIа зэманым КIуэкIуэ Юрий ар щыгъуазэ ищIащ «Шынагъуэншагъэ здэщыIэ республикэ» къэрал кIэзонэ IуэхущIапIэм къалэм и щытыкIэм щыкIэлъаплъ и центрым и лэжьыгъэр къызэрызэгъэпэщам. КъБР-м и Iэтащхьэм къыхигъэщхьэхукIащ мы IэнатIэр иджырей IэмэпсымэхэмкIэ къызэрызэгъэпэщар икIи транспортым и IэнатIэм шынагъуэншагъэ къыщызэгъэпэщынымкIэ, школхэм я автобусхэм, медицинэ дэIэпыкъуэгъу псынщIэм и автомашинэхэм якIэлъыплъынымкIэ ар сэбэп зэрыхъур.
Битаров Вячеслав Къэбэрдей уэрамым щыIущIащ тхакIуэ, редактор, тхылъ къыдэзыгъэкI Котляров Виктор. Гъуэгухэм гузэвэгъуэ къыщыхъункIэ нэхъ шынагъуэу щыт я Iыхьэхэм транспортыр зэрыщызекIуэм зэпымыууэ кIэлъыплъ икIи хабзэр къызэпызыудхэр зытх стационар комплексу 106-рэ щагъэуващ. Апхуэдэу цIыху нэхъыбэ щызэхуэс щIыпIэхэм щыIэ зэрыкIэлъыплъ камерэхэм я бжыгъэр 636-м нагъэсащ. Мыгувэу зэфIагъэкIынущ пIащIэгъуэкIэ оперативнэ къулыкъущIапIэхэм «112» номерымкIэ зыпащIэфын папщIэ къагъэсэбэпыну системэр зэтегъэувэныр.
А махуэ дыдэм КIуэкIуэ Юрийрэ Битаров Вячеславрэ щыIащ сабийхэм щIэныгъэ гуэдзэн щрагъэгъуэт IуэхущIапIэ нэхъ ин дыдэу Урысей Ипщэм къыщызэрагъэпэщам — «ДыгъафIэ къалэ» сабий академием. НыбжьыщIэ минитхум щIигъу зэкIуалIэ а IуэхущIапIэм щыщыIам республикитIым я унафэщIхэр еплъащ «Кванториум» технопаркым, къэфэным, робототехникэм зыщыхуагъасэ пэшхэм, эколого-биологие лабораторэм, нэгъуэщIхэми, апхуэдэу сабий зэчиифIэхэр щагъасэ лицейм щыIэхэр зэрапIым, зэрагъашхэм щыгъуазэ защIащ, егъэджакIуэхэмрэ сабийхэмрэ епсэлъащ.
IуэхущIапIэр къызэрыщыхъуар Битаров Вячеслав иритхащ «ХьэщIэ лъапIэхэм я тхылъым». Журналистхэм щепсалъэм Осетие Ищхъэрэ-Алание Республикэм и Iэтащхьэм къыхигъэщхьэхукIащ: «Мыр хуабжьу проект гъэщIэгъуэнщ… Мыпхуэдэ зыгуэр ди дежи щытщIыфатэмэ хъунут. Апхуэдиз сабий зы щIыпIэм щыпIыгъыну, ахэр зыхуей псомкIи къызэбгъэпэщыну, IуэхущIапIэм къызэщIиубыдэ лэжьыгъэ псори тэмэму зэбгъэуIуну тыншкъым. Дэ Iэмал имыIэу фи лэжьэкIэм куууэ щыгъуазэ зытщIынурэ ар къэдгъэсэбэпынущ».
КъэкIуэну зэманым Къэбэрдей-Балъкъэрымрэ Осетие Ищхъэрэ-Аланиемрэ зэдэлэжьэнымкIэ щыIэ Iэмалхэм я гугъу щищIым КIуэкIуэ Юрий жиIащ: «Ди хабзэхэмрэ псэукIэмрэ зэрызэщхьым къыщымынэу, экономикэм и лъэныкъуэкIэ диIэ зэфIэкIхэри куэдкIэ зэхуэдэщ. КIэщIу жыпIэмэ, дызэрызэхъуэжэн куэд щыIэщ. Дэ хуабжьу тфIэгъэщIэгъуэну дыкIэлъоплъ Осетие Ищхъэрэм промышленностым и IэнатIэм щиIэ ехъулIэныгъэхэм. Иужьрей зэманым ар нэхъри нэхъ лъэщу япэкIэ мэкIуатэ. Илъэс гъунэгъухэм къриубыдэу егъэджэныгъэм, щIэныгъэм я IэнатIэхэм къадэкIуэу, дэ ди мурадщ агропромышленнэ комплексым, рекреацэм, гъуазджэм яхуэгъэзауи дызэдэлэжьэну».
Нэхъ иужькIэ КIуэкIуэ Юрийрэ Битаров Вячеславрэ Къэбэрдей-Балъкъэрым и къалащхьэм къежьапIэ хуэхъуа уэрамым, къалэ паркым къыщакIухьащ.
КъБР-м и Iэтащхьэмрэ Правительствэмрэ я пресс-IуэхущIапIэ.
